CPFคาด1Q58เป็นขาดทุนดำเนินงานคงคำแนะนำเพียงถือราคาพื้นฐาน27บ.
บล.ดีบีเอส วิคเคอร์ส ระบุในบทวิเคราะห์วันนี้ (16 เม.ย.58) ว่าบริษัท เจริญโภคภัณฑ์อาหาร จำกัด (มหาชน)หรือ CPF คาดการณ์ไตรมาส 1/58 เป็นขาดทุนดำเนินงาน (core losses) ที่สูงขึ้นเป็น 1.1 พันล้านบาท เทียบกับไตรมาส 4/57 ที่ขาดทุน 466.9 ล้านบาท และเทียบกับช่วงเดียวกันของปีก่อนที่เป็นกำไร 1.9 พันล้านบาท สืบเนื่องจากราคาเนื้อสัตว์ที่ปรับตัวลงมาก หลังจากอุปทานในตลาดมีสูงเกินคาด
16 เม.ย. 2558

บล.ดีบีเอส วิคเคอร์ส ระบุในบทวิเคราะห์วันนี้ (16 เม.ย.58) ว่าบริษัท เจริญโภคภัณฑ์อาหาร จำกัด (มหาชน)หรือ CPF คาดการณ์ไตรมาส 1/58 เป็นขาดทุนดำเนินงาน (core losses) ที่สูงขึ้นเป็น 1.1 พันล้านบาท เทียบกับไตรมาส 4/57 ที่ขาดทุน 466.9 ล้านบาท และเทียบกับช่วงเดียวกันของปีก่อนที่เป็นกำไร 1.9 พันล้านบาท สืบเนื่องจากราคาเนื้อสัตว์ที่ปรับตัวลงมาก หลังจากอุปทานในตลาดมีสูงเกินคาด
ด้านธุรกิจสัตว์น้ำคาดว่ายังขาดทุน ขณะที่ธุรกิจต่างประเทศบางแห่งมีผลการดำเนินงานที่อ่อน ตามปัจจัยฤดูกาล แม้แรงกดดันวัตถุดิบเป็นไปอย่างจำกัด แต่อัตรากำไรขั้นต้นหดตัวลง 175 bps เป็น 10.4% อย่างไรก็ตาม CPF อาจจะบันทึกำไรจากรายการพิเศษในการขายเงินลงทุน CPALL บางส่วน และขายที่ดินเปล่า บรรทัดสุดท้ายหรือกำไรสุทธิจึงกลับมาเป็นบวกได้
ผลการดำเนินงานหลักปีนี้ กลับมีแรงผลักดันมาจากต่างประเทศ ในเมื่อตลาดในประเทศและการส่งออกปีนี้ ต้องยอมรับว่าอยู่ในสถานการณ์ที่ท้าทาย ดังนั้นฝ่ายบริหารจึงมุ่งเป้าไปยังการดำเนินงานที่ต่างประเทศ ซึ่งปี 57 ที่ผ่านมามีสัดส่วนรายได้ถึง 60% จากรายได้ทั้งหมด โดยเฉพาะที่ประเทศจีนที่จะเริ่มธุรกิจอาหารได้ในงวด 2H58 เมื่อสายการผลิตเสร็จสมบูรณ์ รวมทั้งตุรกีก็คาดว่าจะมีผลขาดทุนที่น้อยลง เมื่อ CPF กลับมีกลยุทธ์เน้นช่องทางค้าปลีกมากกว่าค้าส่ง เช่นเดียวกับมาเลเซียที่ดีขึ้นจากธุรกิจสัตว์น้ำที่เคยประสบปัญหาโรคกุ้ง แต่ตอนนี้ก็คลี่คลายดีขึ้น
คงคำแนะนำเพียงถือ ราคาพื้นฐานกำหนดไว้เป็น 27.00 บาท ซึ่งประเมินด้วย P/E ปี 58 ที่ 21 เท่า เรายังคงระมัดระวังผลการดำเนินงานปีนี้ ปัจจัยที่ต้องระวังคือ การฟื้นตัวของธุรกิจสัตว์น้ำและการดำเนินงานที่ต่างประเทศช้ากว่าที่คาด และกว่าที่จะเห็นผลชัดเจน คาดว่าจะเป็นครึ่งหลังของปีนี้ เราจึงเห็นว่ายังไม่จำเป็นต้องเร่งรีบในการเข้าสะสมหุ้น CPF ในระยะนี้